Diari Oficial de la Generalitat Valenciana


Sumari del DOGV 5525, del 01-06-2007 (2007/7206)

RESOLUCIÓ de 31 de maig de 2007, de la Directora General de Relacions amb les Corts i Secretariat del Govern de la Presidència de la Generalitat, per la qual es disposa la publicació del Conveni Marc entre l'Administració General de l'Estat i la Comunitat Valenciana per a la implantació d'una Xarxa d'Oficines Integrades d'Atenció al Ciutadà en l'àmbit territorial de la dita Comunitat Autònoma.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5525

Data del DOGV
:   01-06-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/7206


Data del document
:   31-05-2007

Organisme emissor
:   Presidència de la Generalitat

Tipus de document
:   Resolució

Anàlisi jurídica

 Descriptors 

:   * Conselleria Infraestructures i Transport
    * cooperació administrativa
    * administració central
    * accés a la informació

RESOLUCIÓ de 31 de maig de 2007, de la Directora General de Relacions amb les Corts i Secretariat del Govern de la Presidència de la Generalitat, per la qual es disposa la publicació del Conveni Marc entre l'Administració General de l'Estat i la Comunitat Valenciana per a la implantació d'una Xarxa d'Oficines Integrades d'Atenció al Ciutadà en l'àmbit territorial de la dita Comunitat Autònoma. [2007/7206]  
Subscrit, després de la tramitació prèvia reglamentària, entre l'administració General de l'Estat i la Comunitat Valenciana, el 22 de maig de 2007, un Conveni Marc per a la implantació d'una Xarxa d'Oficines Integrades d'Atenció al Ciutadà en l'àmbit territorial de la dita Comunitat Autònoma, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, i l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Comunitat Valenciana l'esmentat Conveni, que ha quedat inscrit en el Registre de Convenis amb el número 0557/007, i que figura com a annex d'esta resolució.  
València, 31 de maig de 2007. La directora general de Relacions amb les Corts i Secretariat del Govern: Angélica Such Ronda  
Conveni marc entre l'administració General de l'Estat i la Comunitat Valenciana per a la implantació d'una Xarxa d'Oficines Integrades d'Atenció al Ciutadà en l'àmbit territorial de la dita Comunitat Autònoma.  
València, 22 de maig de 2007,  
REUNITS  
D'una banda el Sr. Jordi Sevilla Segura, ministre d'Administracions Públiques, en representació de l'administració General de l'Estat i en l'exercici de les competències atribuïdes pel Reial Decret 1320/2004, de 28 de maig, pel qual es desenvolupa l'estructura orgànica bàsica del Ministeri d'Administracions Públiques i per l'Acord del Consell de Ministres de 15 de juliol de 2005.  
D'una altra, el Sr. José Ramón García Antón, conseller d'Infraestructures i Transport, nomenat pel Decret 5/2003, de 20 de juny, del president de la Generalitat, pel qual es nomena els consellers, portaveu i secretari del Consell de la Generalitat (DOGV núm. 4.527, de 21.08.2003) i el Decret 2/2006, de 29 de maig, del president de la Generalitat, pel qual s'assigna la titularitat de les conselleries amb competències executives en què s'organitza l'administració de la Generalitat i es nomena portaveu del Consell (DOGV núm. 5269, de 30.05.2006), en nom i representació de la dita administració, especialment facultat per a este acte per Acord del Consell de la Generalitat de la Comunitat Valenciana de 18 de maig de 2007, d'acord amb l'article 17 de la Llei 5/1983, de 30 de desembre, de la Generalitat, en la redacció donada per la Llei 12/2007, de 20 de març, de la Generalitat,   
EXPOSEN   
El Govern de la nació desitja, en coordinació amb els governs autonòmics i les entitats locals i amb la col·laboració dels agents socials, configurar una xarxa d'oficines integrades en les quals es presten servicis integrats que donen resposta a les demandes ciutadanes transcendint en la dita prestació les distribucions competencials entre administracions.  
Per això, el Consell de Ministres va aprovar el 15 de juliol de 2005 un acord per a la implantació d'una xarxa d'oficines integrades d'atenció al ciutadà, i encomana al Ministre d'Administracions Públiques, en l'exercici de les competències atribuïdes pel Reial Decret 1320/2004, de 28 de maig, pel qual es desenvolupa l'estructura orgànica bàsica del Ministeri d'Administracions Públiques, la coordinació de les actuacions necessàries per a establir progressivament una xarxa d'espais comuns d'atenció al ciutadà.  
Les dites actuacions es desenvoluparan en un doble àmbit: el de l'administració General de l'Estat per mitjà d'accions de coordinació entre els seus departaments i organismes i el de les administracions autonòmiques i locals per mitjà de convenis de col·laboració negociats i formalitzats a este efecte.  
3. Que el Consell de la Generalitat, des de 12 de maig de 2004, en el seu planejament estratègic en matèria de telecomunicacions avançades i de societat tecnològica i del coneixement, AVANTIC 2004-2010, i en concret, en el marc del projecte SIMAC (Sistema Integral Multicanal d'Atenció al Ciutadà) assumix la trajectòria decennal haguda en la Generalitat en l'atenció al ciutadà, alhora que dinamitza el seu sentit, plantejament i contingut. Es tracta d'oferir uns servicis de qualitat i promoure l'administració Intel·ligent que integra tots els canals de relació amb el ciutadà, i posar-los a la seua disposició amb total transparència, senzillesa, proximitat i aprofitar tots els recursos tecnològics disponibles per a posar-los al seu servici.  
En la configuració d'esta nova administració i parlant d'integració de canals, infraestructures, continguts, servicis i demandes, no es pot desconéixer la realitat pluriadministrativa de les nostres societats, que exigix, dins del respecte a l'autonomia de cada administració, la indispensable col·laboració i interoperabilitat. Tot això a fi de consolidar, una Administració Comuna Tecnològica de la Comunitat Valenciana, sustentada sobre la provisió d'uns servicis públics d'excel·lència, igualtat, qualitat i eficiència, i respondre plenament a les demandes dels nostres ciutadans.  
4. Este conveni de col·laboració entre l'administració General de l'Estat i l'administració de la Generalitat de la Comunitat Valenciana, en línia amb la dita finalitat, té com a objecte el desenvolupament de les actuacions necessàries per a establir, en l'àmbit territorial de la Comunitat Valenciana, una xarxa d'espais comuns d'atenció al ciutadà que permeta la prestació de servicis integrats d'informació, d'orientació, d'atenció i de tramitació.  
En conseqüència, les parts en este acte acorden la firma d'este conveni de col·laboració, de conformitat amb les següents:  
CLÀUSULES  
Primera. Objecte del conveni  
Este conveni té com a objecte acordar la col·laboració entre l'administració General de l'Estat i la Comunitat Valenciana per al desenvolupament de les actuacions necessàries per a establir progressivament una xarxa d'espais comuns d'atenció al ciutadà que permeta la prestació de servicis integrats d'informació, d'orientació, d'atenció i de tramitació sobre determinats aspectes de l'activitat administrativa i coordinar per a este fi l'exercici de les competències de les administracions intervinents, i estes són les firmants d'este conveni i les entitats locals que s'hi adherisquen.  
Per a l'èxit de l'objecte expressat en l'apartat anterior les administracions intervinents, es comprometen, en l'exercici de les seues respectives competències, a:  
Articular mesures i instruments de col·laboració per a la implantació coordinada i normalitzada d'una xarxa d'espais comuns d'atenció al ciutadà, i s'entén per espais els modes o canals pels quals els ciutadans poden accedir a les informacions i servicis públics (oficines d'atenció presencial, atenció telefònica, pàgines en Internet i altres).  
Establir un marc general d'obligacions per a permetre, de conformitat amb el que disposa l'article 38.4.b de la Llei 30/1992, de Règim Jurídic de les Administracions Públiques i del Procediment Administratiu Comú, que els ciutadans puguen presentar, en els registres de les entitats locals de l'àmbit territorial de la Comunitat Valenciana que s'adherisquen voluntàriament a este conveni marc, les sol·licituds, els escrits i les comunicacions que dirigisquen als òrgans i entitats de dret públic de l'administració General de l'Estat i de l'administració de la Generalitat de la Comunitat Valenciana.   
Establir compromisos per a intercanviar, compartir i integrar mitjans i instruments d'informació al ciutadà; i en particular per a l'agregació i la sindicació, quan resulte possible, de determinats continguts de les pàgines en Internet de la responsabilitat dels intervinents.  
Configurar progressivament la prestació conjunta de servicis de gestió per mitjà de la simplificació i la integració dels tràmits i procediments administratius en què participen les administracions intervinents, i la compatibilitat i la interoperabilitat dels sistemes d'informació que els suporten.  
Previ el mutu acord de les parts firmants d'este conveni, podran negociar-se i, si és el cas, formalitzar-se amb corporacions de dret públic amb fins coincidents amb els objectius d'este conveni els instruments jurídics apropiats per a regular la seua participació en les accions derivades d'este conveni.  
Segona. Les oficines integrades  
1. La col·laboració entre les administracions firmants i adherides pel que fa a la prestació de servicis pel mitjà presencial s'articularà a través d'oficines integrades. Les oficines integrades d'atenció al ciutadà es classificaran, en funció de les seues capacitats i del nivell de servicis que presten, en les categories següents:   
Oficines de contacte: prestació de servicis de nivell primari consistents en la recepció, el registre i la remissió de comunicacions del ciutadà.  
Oficines d'informació personalitzada al ciutadà: a més dels servicis expressats per a les oficines de contacte, desenvolupament de servicis de nivell intermedi consistents en l'atenció i l'orientació personalitzada als ciutadans sobre els servicis públics i informacions més rellevants de les administracions intervinents.  
Oficines de gestió integrades: a més dels propis de les dos categories anteriors, assumixen un nivell avançat definit per la prestació de servicis integrals de gestió que comprenguen la tramitació conjunta de procediments i tràmits de competència de les distintes administracions intervinents.  
1. Les Oficines s'ubicaran aprofitant les infraestructures públiques pertanyents a les administracions intervinents i respectant les adscripcions orgànica i funcional existents així com la seua identificació institucional, que coexistirà amb el símbol que es determine pels firmants d'este conveni per a identificar la seua pertinença a la xarxa d'oficines integrades en l'àmbit de la Comunitat Valenciana .  
2. La Comissió de Seguiment prevista en la clàusula setena determinarà, amb la proposta prèvia de les administracions intervinents, les oficines de titularitat de cada una d'estes que s'integren en la xarxa i el nivell de servicis que podran prestar de conformitat amb el que disposa este conveni.  
Tercera. Oficines de contacte  
Les oficines de contacte de la xarxa d'oficines integrades d'atenció al ciutadà en l'àmbit territorial de la Comunitat Valenciana són els registres de les administracions intervinents en què, d'acord amb el que disposen les lletres b) i c) de l'article 38.4 de la Llei 30/1992, els ciutadans podran presentar sol·licituds, escrits i comunicacions dirigides a qualsevol d'estes.  
L'Administració General de l'Estat i l'administració de la Generalitat de la Comunitat Valenciana elaboraran conjuntament els criteris que han d'aplicar les oficines de contacte quant a l'expedició de rebuts de presentació, còpies segellades i còpies compulsades. Estos criteris hauran d'aplicar-se de manera uniforme en les oficines de titularitat de les administracions firmants, així com en les de titularitat de les entitats locals que s'adherisquen a este conveni marc.  
L'Administració General de l'Estat i l'administració de la Generalitat de la Comunitat Valenciana es comprometen a mamprendre actuacions conduents a:  
La implantació coordinada de tecnologies, sistemes i aplicacions que garantisquen la compatibilitat informàtica i la coordinació dels respectius registres, a l'efecte de la qual hauran de comunicar-se mútuament les mesures que s'adopten i assegurar la compatibilitat i la transmissió telemàtica dels assentaments, de conformitat amb el que disposa l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.   
Possibilitar que els ciutadans puguen accedir als servicis electrònics de les administracions intervinents a través dels mitjans i l'assistència posats a disposició per a tal fi en les oficines de contacte.  
El desenvolupament en els respectius àmbits de les accions que permeten la transmissió telemàtica, no sols dels assentaments registrals, sinó de les sol·licituds, els escrits, les comunicacions i els documents depositats en qualsevol dels seus registres.   
Les entitats locals que s'adherisquen a este conveni marc es comprometen a:  
a) Configurar els seus registres com a oficines de contacte, i admetre la presentació en estes de qualssevol sol·licituds, escrits o comunicacions dirigits als òrgans de l'administració General de l'Estat i de l'administració de la Generalitat de la Comunitat Valenciana o a les entitats de dret públic vinculades o dependents d'aquelles, amb independència de la seua localització territorial.  
b) Deixar constància en els registres de l'entrada de les dites sol·licituds, dels escrits i de les comunicacions, amb indicació en els assentaments del número, epígraf expressiu de la naturalesa, la data d'entrada, la data i l'hora de la presentació, l'interessat o l'òrgan administratiu remitent, la persona o l'òrgan administratiu al qual es dirigix, així com una referència al contingut de l'escrit o comunicació que es registra.  
c) Remetre immediatament els documents, una vegada registrats, i en tot cas en els tres dies següents al de la recepció, directament als òrgans o entitats destinataris d'estos. La dita remissió s'efectuarà pels mitjans més apropiats perquè la recepció es produïsca amb la major brevetat possible, amb especial utilització de mitjans informàtics, electrònics i telemàtics en els supòsits en què siga possible.  
Quarta. Oficines d'informació personalitzada al ciutadà  
Les oficines d'informació de la xarxa d'oficines integrades d'atenció al ciutadà en l'àmbit de la Comunitat Valenciana són les oficines públiques de titularitat de les administracions intervinents que, a més de les funcions descrites en la clàusula anterior per a les oficines de contacte i dels servicis que presten en raó de les seues competències, facilitaran als ciutadans informació, orientació i assessorament personalitzats sobre una oferta normalitzada que comprendrà els principals servicis públics de les administracions intervinents.  
Correspon a la Comissió de Seguiment prevista en la clàusula setena aprovar i revisar periòdicament l'oferta normalitzada a què es referix la clàusula anterior.  
Les administracions intervinents es comprometen a intercanviar els seus instruments d'informació i d'assessorament, així com a adoptar les mesures funcionals o tècniques que faciliten l'agregació o la integració d'estos instruments en sistemes que faciliten i impulsen els servicis que han de prestar les oficines a què es referix esta clàusula.  
Cinquena. Oficines de gestió integrades  
Les oficines de gestió de la xarxa d'oficines integrades d'atenció al ciutadà en l'àmbit de la Comunitat Valenciana prestaran, a més dels servicis propis de les oficines de contacte i d'informació, servicis conjunts de tramitació corresponents a procediments i tràmits de la competència de les administracions intervinents.  
A tals efectes, les administracions intervinents es comprometen a determinar a través de la Comissió de Seguiment els tràmits i els procediments susceptibles de ser objecte de prestació de servicis de tramitació per les oficines a què es referix esta clàusula. La dita determinació afectarà progressivament procediments de tramitació compartida i a aquells altres, responsabilitat de cada administració, entre els quals existisca una connexió material.  
Les administracions intervinents es comprometen a adoptar les mesures organitzatives, funcionals i tècniques necessàries per a possibilitar sistemes i processos conjunts que possibiliten la seua gestió en les oficines a què es referix esta clàusula.  
Sisena. Col·laboració en altres mitjans  
Les parts firmants d'este conveni es comprometen a estudiar i a adoptar mesures de col·laboració per a procurar la cooperació entre els servicis d'atenció d'ambdós administracions a través d'Internet. En especial, fixaran processos d'agregació i sindicació de continguts que afecten les respectives pàgines web principals.  
Igualment, analitzaran i proposaran mesures de col·laboració entre els servicis telefònics d'atenció al ciutadà de la responsabilitat d'ambdós administracions.  
Les actuacions derivades d'esta clàusula s'adoptaran sempre amb les orientacions d'extensió a la resta d'administracions intervinents i normalització dels nivells i estàndards d'atenció fixats per a les oficines presencials.  
Setena. Comissió de seguiment  
Es crea una Comissió de Seguiment i Avaluació del Conveni, que es regula pel que disposa el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
La Comissió de Seguiment està copresidida pel director general de Modernització Administrativa del Ministeri d'Administracions Públiques i pel director general de Telecomunicacions i Investigació de la Secretaria Autonòmica de Telecomunicacions i Societat de la Informació, de la conselleria d'Infraestructures i Transport, de la Generalitat de la Comunitat Valenciana, i integrada per tres representants designats pel Ministeri, tres designats per la Comunitat Autònoma i tres designats per les entitats locals que s'hi adherisquen. Els dits membres actuaran en representació de la totalitat de les entitats locals adherides al conveni quan estes superen el nombre de tres i la seua designació serà rotatòria per períodes de sis mesos corresponent a tres d'estes per l'orde d'adhesió o a les que de forma consensuada designen la totalitat d'estes.   
Actuarà com a secretari, amb veu però sense vot, un funcionari de l'administració de la Generalitat de la Comunitat Valenciana. Esta comissió mixta es reunirà amb la periodicitat que determine i com a mínim dos vegades a l'any. De les seues reunions s'elaborarà la corresponent acta.  
Corresponen a la comissió mencionada les funcions següents:   
La proposta d'adopció de totes les mesures que estimen adequades per al millor desenvolupament i compliment dels compromisos i obligacions establits en el conveni i per a una adequada coordinació entre les institucions participants.   
L'elaboració d'un informe anual de seguiment i avaluació del conveni.  
L'avaluació de les sol·licituds d'adhesió al conveni marc efectuades per les entitats locals.  
L'acceptació o la denegació de les sol·licituds a què es referix l'apartat anterior i, si és el cas, la ratificació de l'adhesió corresponent.  
La determinació, amb la proposta prèvia de les administracions intervinents, de les oficines de titularitat de cada una d'estes que s'integren en la xarxa i el nivell de servicis que podran prestar d'acord amb el que disposen les clàusules segona, tercera, quarta i cinquena.  
La fixació i la revisió de l'oferta normalitzada de servicis de les oficines d'informació a què es referix la clàusula quarta, així com la determinació dels servicis que han de prestar les oficines de gestió d'acord amb la clàusula cinquena.  
La resolució amb caràcter executiu de les qüestions d'interpretació i d'aplicació del conveni plantejades per les entitats adherides a este.  
L'examen i la resolució dels problemes d'interpretació i de compliment del conveni que se susciten. La funció atribuïda a la comissió en l'apartat d) anterior podrà ser assumida, per mutu acord i en qualsevol moment per les autoritats que subscriuen este conveni, sempre que es complisquen les normes per a l'adopció d'acords previstos en este.  
Huitena. Finançament  
El conveni no preveu l'existència de despeses que requerisquen l'establiment d'un sistema de finançament en este, i considera que les derivades del compliment d'allò que s'ha acordat no impliquen increment dels programes ordinaris de despesa i inversió de cada administració. A este respecte, cada administració intervinent assumirà amb els seus propis mitjans les accions que cal mamprendre en compliment d'este conveni. Qualsevol necessitat de finançament conjunt que poguera sorgir serà, si és el cas, objecte d'acord i formalització en un nou conveni específic.  
Novena. Vigència del conveni  
Este conveni es publicarà en el Boletín Oficial del Estado i en el Diari Oficial de la Comunitat Valenciana, i produirà els efectes des de la data de la publicació en l'últim dels diaris oficials mencionats.  
El termini de vigència del conveni és de quatre anys comptadors des de la data de la publicació en l'últim dels diaris oficials mencionats. Termini que serà prorrogat expressament per quatre anys més excepte denúncia expressa de les administracions intervinents realitzada amb una antelació mínima de tres mesos a la data de l'extinció.  
També podrà extingir-se la vigència del conveni per mutu acord de les parts firmants d'este conveni, així com per decisió unilateral d'una d'estes, amb audiència prèvia de la Comissió de Seguiment i comunicació a les altres parts firmants, quan es considere que s'ha vulnerat l'esperit d'este o s'ha incomplit alguna de les seues clàusules. La denúncia s'efectuarà per escrit, amb una antelació mínima de tres mesos a la data en què es pretén que tinga eficàcia.   
Deu. Vigència i extinció de les adhesions   
Les obligacions assumides entre les administracions intervinents i les entitats locals que s'adherisquen al conveni marc s'entendran vigents des de la publicació de cada adhesió en el Diari Oficial de la Comunitat Valenciana fins a l'extinció del conveni marc, pel transcurs dels terminis o per la concurrència de les circumstàncies previstes en la clàusula anterior.   
En tot cas, l'adhesió de cada entitat local quedarà sense efecte per denúncia expressa realitzada amb una antelació mínima de tres mesos a la data en què es pretén que tinga eficàcia, per mutu acord entre la dita entitat i les administracions intervinents o per decisió unilateral d'alguna d'estes quan es produïsca per una altra un incompliment greu acreditat de les obligacions assumides, si bé l'extinció de les obligacions derivades de l'adhesió de l'entitat local no afectarà la vigència del conveni marc.   
Onze. Convenis anteriors   
Els convenis i els instruments de col·laboració formalitzats a l'empara dels acords del Consell de Ministres de 23 de febrer de 1996, per a la formalització amb les entitats que integren l'administració local dels convenis previstos en l'article 38.4 b), de la Llei 30/1992 i de 14 d'abril de 1997, per a la progressiva implantació d'un sistema intercomunicat de registres entre l'administració General de l'Estat, les administracions de les comunitats autònomes i les entitats que integren l'administració local, seguiran vigents fins a la seua extinció.   
Dotze. Procediment per a l'adhesió   
Les entitats locals interessades hauran de remetre a la Direcció General de Telecomunicacions i Investigació, de la Secretaria Autonòmica de Telecomunicacions i Societat de la Informació, de la conselleria d'Infraestructures i Transport, de la Generalitat de la Comunitat Valenciana, la sol·licitud d'adhesió que figura com a annex a este conveni marc acompanyat dels documents següents:   
El certificat de l'acord de l'òrgan corresponent de l'entitat local pel qual s'adopta la decisió de sol·licitar l'adhesió al conveni marc.  
El qüestionari que se'ls facilitarà, a fi d'aportar la informació necessària per a comprovar que l'entitat local de què es tracte disposa dels mitjans i de la capacitat de gestió necessària per a assumir les obligacions derivades del conveni.   
Les sol·licituds seran acceptades o denegades per la Comissió de Seguiment prevista en la clàusula setena en el termini de quinze dies. En el primer dels casos es procedirà a la formalització i posterior publicació del conveni d'adhesió amb l'entitat local en el Diari Oficial de la Comunitat Valenciana.  
Tretze. Jurisdicció competent  
Este conveni té naturalesa administrativa, i per a la seua interpretació i desenvolupament rig l'ordenament juridicoadministratiu. Les qüestions litigioses que pogueren derivar-se de la firma i l'execució d'este conveni correspondran a la jurisdicció contenciosa administrativa, sense perjuí de les facultats d'interpretació i d'aplicació del conveni atribuïdes en la clàusula setena a la Comissió de Seguiment.  
El ministre d'Administracions Públiques   
Jordi Sevilla Segura  
El conseller d'Infraestructures i Transport   
José Ramón García Antón  
ANNEX  
PROTOCOL D'ADHESIÓ  
SR. (nom i càrrec), en representació de (l'entitat local),   
DECLARA:  
Que l'(òrgan competent) de (l'entitat local) ha acordat, amb data \_\_\_\_\_\_\_\_\_\_\_\_\_\_\_\_\_\_\_ sol·licitar l'adhesió al conveni de (data), publicat en el Boletín Oficial del Estado núm. \_\_\_, de \_\_ de \_\_\_\_\_\_ de 20\_\_, i en el Diari Oficial de la Comunitat Valenciana, núm. \_\_\_, de \_\_\_ de \_\_\_\_\_ de 20\_\_, subscrit entre l'administració General de l'Estat, i la Comunitat Valenciana per a la implantació d'una xarxa d'espais comuns d'atenció al ciutadà en l'àmbit territorial de la dita Comunitat Autònoma,  
MANIFESTA:  
La voluntat de (l'entitat local)\_\_\_, de la qual té la representació, d'adherir-se expressament a totes i cada una de les clàusules del conveni marc mencionat, i assumir les obligacions derivades d'este i amb subjecció a totes les seues clàusules. (lloc i data) (antefirma i firma)  
De conformitat amb el procediment establit en la clàusula dotze del conveni de (data), subscrit entre l'administració General de l'Estat i la Comunitat Valenciana, s'ha prestat conformitat a l'adhesió sol·licitada per les administracions intervinents.   
Que, a estos efectes s'adjunta la documentació següent:  
\_\_\_  
\_\_\_\_  
(Lloc i data)  
ELS PRESIDENTS DE LA COMISSIÓ DE SEGUIMENT I AVALUACIÓ  
(Firmes)